b"\n_START_ARTICLE_\nMuzaffarabad\n_START_SECTION_\nHist\xc3\xb2ria\n_START_PARAGRAPH_\nEl seu nom original fou Udabhanda. Xuan Zang, el pelegr\xc3\xad budista xin\xc3\xa8s, va visitar Caixmir el 633 i esmenta Pan-nu-tso (moderna Punch), Ho-lo-she-pu-to (moderna Rajauri) i va entrar a l'\xc3\x8dndia des de Udabhanda i Urasa (modernes Muzaffarabad i Uskara) pel pas de Baramula. Udabhanda fou la capital de la dinastia Shahi o Shahiya (devanagiri \xe0\xa4\xb6\xe0\xa4\xbe\xe0\xa4\xb9\xe0\xa5\x80) que van governar la vall de Kabul i les prov\xc3\xadncies de Gandhara (nord del Pakistan) i Caixmir despr\xc3\xa9s dels kushanes, entre finals del segle III i comen\xc3\xa7ament del segle IX. El seu regne fou conegut amb el nom din\xc3\xa0stic de kabulshahs (Kabul-Shahan) o tamb\xc3\xa9 regne Kushanoheftalita, entre vers el 565 i el 670 quan van tenir capital a Kapisa i Kabul i despr\xc3\xa9s a Udabhandapura amb Hund com a nom alternatiu d'aquesta darrera capital; Shahi era el t\xc3\xadtol dels sobirans, probablement relacionat amb la forma kushana de sobir\xc3\xa0: shao, i la forma persa shah (xa), i est\xc3\xa0 referida a una s\xc3\xa8rie de 60 reis de possible descend\xc3\xa8ncia kushana o turca (turshkes). Van tenir dues \xc3\xa8poques, la primera els shahis budistes kusano-turcs i la segona els hindush\xc3\xa0hides; el canvi s'hauria produ\xc3\xaft vers el 870._NEWLINE_El nom Muzaffarabad (que vol dir Ciutat de Muzaffar) deriva del sult\xc3\xa0 Muzaffar Khan (un popular sobir\xc3\xa0 musulm\xc3\xa0). Despr\xc3\xa9s de la guerra de 1948-1949, Muzaffarabad fou declarada capital d'Azad Azad Jammu & Kashmir. El 8 d'octubre de 2005 fou afectada per un terratr\xc3\xa8mol de magnitud 7,6 en l'escala de Richter, que va destruir la meitat dels edificis de la ciutat, incloent diversos edificis oficials, i hauria matat a unes noranta mil persones al Caixmir controlat per Pakistan; el govern va donar la xifra de 87.350 persones, per\xc3\xb2 algunes estimacions elevaven la quantitat a m\xc3\xa9s de cent mil."